Ritratt: Unsplash  Il-varjant tal-Omicron tal-Covid-19 reġa' ħoloq sens ta' paniku mad-dinja kollha hekk kif it-tixrida ta' dan il-varjant wassal biex numru ta' pajjiżi żiedu r-restrizzjonijiet relatati ma' dan il-virus. Il-Prim Ministru Ingliż Boris Johnson ħabbar f'konferenza stampa s-Sibt li ġew irreġistrati żewġ każijiet ta' dan il-varjant u minħabba dan, kull min jidħol fir-Renju Unit se jkollu jagħmel PCR test u perjodu ta' kwarantina sakemm dan jirriżulta fin-negattiv. Dan jgħodd ukoll għal min tlaqqam b'kwalunkwe vaċċin. Aqra aktar: Jinstabu żewġ każi tal-varjant il-ġdid fir-Renju Unit Hu qal ukoll li l-ilbies tal-maskri se jerġa' jsir obbligatorju fil-ħwienet u fuq it-trasport pubbliku mill-ġimgħa d-dieħla. Is-sitwazzjoni tal-Omicron f'pajjiżi oħra Intant, l-awtoritajiet tas-saħħa Iżraeljani ħabbru li l-ebda vjaġġatur mhu se jitħalla jidħol fil-pajjiż għal ġimgħatejn. L-awtoritajiet tas-saħħa Ġermaniżi, Ċeki u Taljani ħabbru bejniethom li nstabu erba' każijiet ta' dan il-varjant minn persuni li kienu ġejjin minn pajjiżi fl-Afrika. Fl-Awstralja, il-Ministru tas-Saħħa u l-Prim Ministru Scott Morrison ħabbru l-ebda vjaġġatur mill-Afrika t'isfel mhu se jitħalla jidħol fil-pajjiż u li vjaġġaturi minn disa' pajjiżi fin-Nofsinhar tal-Afrika se jkollhom jagħmlu perjodu ta' kwarantina meta jaslu fl-Awstralja. Fl-Istati Uniti, il-President Amerikan Joe Biden qal li ma tantx hemm informazzjoni fuq dan il-varjant ħlief li huwa ta' tħassib kbir. Il-konsulent mediku tal-White House Anthony Fauci qal li ma jkunx sorpriż jekk dan il-varjant diġà daħal fl-Istati Uniti minħabba t-transmissibilità tiegħu.